Horsens: Er det rimeligt, at et skilt på et dansk jobcenter skal være skrevet på arabisk?

Nej, mener byrådsmedlem for Dansk Folkeparti i Horsens, Claus Kvist Hansen, som har bedt Jobcenter Horsens om at pille et skilt ned, som på arabisk oplyser besøgende på jobcentret om, at det ikke er lovligt at tale i mobiltelefon i venteværelset på centret.

- I en by med et internationalt studiemiljø kan man måske diskutere, om det hist og her kan være på sin plads med skilte på engelsk. Men "det officielle Horsens" skal altså ikke kommunikere på arabisk. Vi er i Danmark - ikke i Damaskus, og hvis man vil begå sig her i landet, så må man lære det danske sprog, skriver Claus Kvist Hansen i en mail til beskæftigelsesdirektør Frode Fårup.

Han forlanger, at skiltet bliver fjernet hurtigst muligt.

- Jeg er sikker på, at det er sat op i den bedste mening. Men i Danmark er det officielle sprog dansk og ikke arabisk, skriver Claus Kvist Hansen.